SKRIFTLIG FORESPØRGSEL E-3316/01

af Jorge Hernández Mollar (PPE-DE) til Kommissionen

(28. november 2001)

Om: Støtte til markedsføring af økologiske produkter fra Andalusien

Den andalusiske sammenslutning af virksomheder for økologiske produkter (Spanien) agter at fremme produktion og markedsføring af disse produkter og ønsker derfor oplysninger om, hvilken støtte der kan ydes fra EU.

Denne ikke-udbyttegivende forening, som blev stiftet i februar i år, repræsenterer de andalusiske økologiske fødevareproducenters økonomiske, samfundsmæssige og faglige interesser. Dens vigtigste målsætning er at øge produktionen.

Kan Kommissionen oplyse, hvilket svar sammenslutningen kan forvente i betragtning af de særlige tilskud, som EU-bestemmelserne omfatter til fremme og stimulering af både produktion og markedsføring af økologiske fødevarer?

Svar afgivet på Kommissionens vegne af Franz Fischler

(15. januar 2002)

Den nye politik for udvikling af landdistrikterne, som Rådet vedtog i juni 1999, tager sigte på at indføre en sammenhængende og levedygtig ramme for landdistrikternes fremtid, ved at man fremmer opretholdelsen af beskæftigelsen og skabelsen af nye arbejdspladser og tager hensyn til kravene om landbrugsprodukters kvalitet og til miljøet. Nogle strukturforanstaltninger, der er fastsat i Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(1), og som blev vedtaget i forbindelse med programmerne for udvikling af landdistrikterne, kan således bidrage til at imødekomme det ærede medlems ønsker.

Miljøforanstaltninger i landbruget gør det således muligt på visse betingelser at yde præmier til landbrugere, der kaster sig ud i økologisk produktion under overholdelse af Rådets forordning (EØF) nr. 2092/91 af 24. juni 1991 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler(2). Disse foranstaltninger er overtaget i det spanske horisontale program for udvikling af landdistrikterne. Støtte til investeringer i landbrugsbedrifter, herunder til forbedring af landbrugsprodukters kvalitet, er fastsat i det horisontale operationelle program for forbedring af produktionsstrukturerne i mål 1-områderne i Spanien. I det regionale operationelle program for Andalusien er der fastsat støtte til forarbejdning og afsætning, bl.a. til forbedring af og kontrol med produkternes kvalitet, til omlægning af produktionen efter markedstendenserne og opsøgning af nye afsætningsmuligheder. Der er endvidere fastsat støtte til fremme af landdistrikternes tilpasning og udvikling, især inden for tjenesteydelser til landbrugsbedrifter og markedsføring af kvalitetsprodukter.

Det bør her erindres om, at disse programmer forvaltes af medlemsstaterne og dermed af de nationale og/eller regionale myndigheder.

Den andalusiske sammenslutning af virksomheder for økologiske produkter bør derfor henvende sig til de spanske myndigheder, der forvalter disse programmer, for at få undersøgt, om de aktioner, der foreslås i forbindelse med ovennævnte programmer, er støtteberettiget.

(1) EFT L 160 af 26.6.1999.

(2) EFT L 198 af 22.7.1991, senest ændret ved Kommissionens forordning (EF) nr. 436/2001 af 2. marts 2001, EFT L 63 af 3.3.2001.